Cabugao, Ilocos Sur - Mataginayonto ti lagip ken namaris a pakasaritaan ti panagbiag ken panagserbisiona kadagiti kalugaranna ken kakailianna ni Brgy. Captain Edgardo Savellano Cobangbang, Sr. iti Barangay Sabang, Cabugao, Ilocos Sur.
Dayta ti naipangruna nga anag ti panagsarita dagiti nangipaay kenkuana ti “Eulogy” idi maangay ti Memorial Service a pammadayaw kenkuana ti LGU Cabugao iti panagserbina a Punong Barangay ti Barangay Sabang, Cabugao, Ilocos Sur iti uppat a tawen (2010-2014).
Malagip nga idi Pebrero 18, 2014, ni Kapitan Eddie ket nagsublin iti sidong ti Namarsua. Imparikna ti sibubukel nga umili ti Cabugao ken dagiti am-ammo, gagayyem ken kakabagianna manipud iti kabangibang nga ili ken dadduma a lugar iti nalaus a pannakipagriknada/pannakipagladingitda ket nagtultuloy
ti ipapanda uray dagiti kameng ti sektor ti kagimongan iti pagtaengan da Kapitan Eddie idiay Barangay Sabang, Cabugao, Ilocos Sur a nagyananna.
Iti Pebrero 27, 2014, dupudop dagiti umili ken amin a sektor ti kagimongan ti nakipagtulod ken ni Kapitan Eddie iti Cabugao Catholic Church para iti Funeral Mass nga inannong ni Archbishop Emeritus Ernesto A. Salgado, D.D. sa naisaruno ti naaramid a Memorial Service para kenkuana iti sango ti Municipal Hall (Presidencia), Cabugao, Ilocos Sur.
Naitampok iti naidaton a programa ti pannakaibinsa ti linaon ti Resolution No. 02, Series of 2014 ti Liga ng Mga Barangay, Cabugao, Ilocos Sur nga imbasa ni Brgy. Captain Arnold V. Yangat, Liga ng mga Barangay Secretary ti linaon daytoy a dokumento iti pannakipagrikna ken pannakipagladingitda iti sibubukel a Liga ng mga Barangay ti Cabugao nga idauluan ni Brgy. Captain Thaddeus U. Soller para ken ni Kapitan Eddie ken dagiti inulilana ken agraman iti pannakabigbig dagiti naruay ken napipintas a gapuananna a maysa nga umili ti Cabugao ken iti panagserbisiona iti barangayna iti uppat a tawen.
Lima a Kapitanes ti nagsasaruno a nangipeksa iti napnuan kaipapanan a Eulogy-da ken ni Kapitan Eddie ken nangipaay met ti pangliwliwa a balikas ni Vice Mayor Deogracias Jose “DJ” H. Savellano. Imbasa met ni SBM Danny Q. Gazmen ti Resolution No. 09, Series of 2014 a naglaon iti pannakipagrikna ken pannakipagladingit ti sibubukel a Sangguniang Bayan ti ili a Cabugao, Ilocos Sur.
Dagitoy a Resolusion ket inyawat ti sibubukel a Liga ng mga Barangay nga idauluan ni Brgy. Captain Thaddeus U. Soller kasta met iti sibubukel a Sangguniang Bayan nga idauluan ni Vice Mayor DJ Savellano ken ni Mrs. Herminia Salamanca-Cobangbang, asawa ni Kapitan Eddie iti imatang ti amin a naitaripnong kadayta a gundaway.
Naited ti respeto ken ni Kapitan Eddie babaen iti pannakaisagut ti sabsabong nga immuna nga inaramid ti sibubukel a Pamilia ni Mayor Edgardo “Ediboy” S. Cobangbang, Jr. ken ti Pamilia ni Kapitan Eddie, simmaruno dagiti dadaulo ti nadumaduma nga Opisina/Departamento ti LGU-Cabugao, pannakabagi ti dadduma nga Ahensia/Opisina, 33 a Kapitanes ti ili a Cabugao ken ti Pamilia-LGU.
Iti balikas nga imburay ni Mayor Ediboy, impeksana ti nalaus a panagyamanna kadagiti amin a nangibingay ti panawenda ken nakipagrikna iti napasamak ni Kapitan Eddie a Tatangna. Dinakamat ti Ama ti Ili ket ti panagbalin ti Amana a paset ti biag dagiti kailianda a natulonganda ken naserbianda partikular dagiti lumugar ti Barangay Sabang nga umanay a balonen ni Kapitan Eddie a kas napateg a makupikopan a tanda ti panglaglagipan ti amin kenkuana.
Nupay napanen iti nagkaysa a biag ket dinto maumag a malaglagip ti kaaduan iti kinamanagayat ni Kapitan Eddie, kinaragsakna, kinapasigna, kinapakumbabana, ken kinaresponsablena nga Ama ti Pamilia ken Lider ti Barangay.
Nayanak ni Brgy. Captain Edgardo Savellano Cobangbang, Sr. idi Disiembre 15, 1947 iti Brgy. Rizal, Cabugao, Ilocos Sur kadagiti agassawa nga Mr. Angel Balangatan Cobangbang ken ni Ms. Nieves Azcueta Savellano, agpada a mangisursuro.
Ni Kapitan Eddie, nasinged nga awagna, ket maikadua iti walo nga agkakabsat: Angelito, Jeana, Emsie, Lorna, Johnny, Ninfa ken Eva.
Nagadal ni Kapitan Eddie manipud Grade 1 to IV iti Cabugao North Central School; ken Grade V to VI iti Cabugao South Central School. Nagturpos ti High School iti Cabugao Institute idi 1963 ken nagturpos iti BS Banking and Finance iti University of the East, Recto.
Nagtrabaho iti Cabugao Ice Plant idi 1969-1970; Fortune Tobacco Corporation, 1970-1985, a Warehouse Manager ken Salesman; Dunhill Tobacco Corporation, Riyadh, Saudi Arabia, 1985-1987, Salesman; Maxim Integrated Technology, Sunnyvale, California, 1988-1999, a Manager.
Nagsubli iti Pilipinas ket nagtrabaho iti Maxim Cavite manipud 1999-2003. Nagretiro iti trabahona idi 2003. Nagindegda ken ti Pamiliana idiay Brgy. Sabang, Cabugao, Ilocos Sur idi 2004 a Farmer ken agtagikua iti EC Farm Piggery. Nabutosan ni Kapitan Eddie a Punong Barangay ti Barangay Sabang idi Tawen 2010 ken nagserbi a pangulo iti nasao a Barangay agingga iti agdama.
Ni Kapitan Eddie ket inasawana ni Ms. Herminia Belen Salamanca. Naaddaanda ti tallo nga annak: ni agdama a Cabugao Mayor Edgardo “Ediboy” S. Cobangbang, Jr. a nayasawa ken ni Ms. Jerlie A. Seguban ket naparaburanda ti 5 nga annak: Endrei Justin, Josh Edward, Jan Maxine, Edgardo Ethan ken Jon Drigo.
Maikadua nga anakda ni Ms. Karen S. Cobangbang nga asawa ni Mr. Hiram Soberano ken addaanda iti tallo nga annak: Hermini Katheryn; Mary Gladee ken Epi Daniel.
Maikatlo nga anakda ni Ms. Kathleen S. Cobangbang ken asawa ni Mr. Charlie Castro ken anakda ni Charles Jicko.
Ni Kapitan Eddie ket nabutosan a Vice President iti Liga ng mga Barangay, Municipality of Cabugao, Ilocos Sur manipud idi Tawen 2010 agingga iti agdama. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn